

**REPUBLIKA HRVATSKA**

**DRŽAVNO SUDBENO VIJEĆE**

**OBRAZLOŽENJE ZA NACRT PRAVILNIKA O SADRŽAJU, METODAMA I NAČINU PROVEDBE PSIHOLOŠKOG TESTIRANJA**

 Člankom 56. stavak 5. Zakona o Državnom sudbenom vijeću („Narodne novine“ broj 116/10, 57/11, 130/11, 13/13 - Odluka Ustavnog suda Republike Hrvatske broj U-I-5991/2012 , 28/13 i 82/15 – u daljenjem dijelu teksta ZDSV) propisano je da Državno sudbeno vijeće donosi Pravilnik o sadržaju, metodama i načinu provedbe psihološkog testiranja. Naime, člankom 56. stavak 4. ZDSV-a, propisano je da razgovoru iz stavka 1. članka 56. ZDSV - a, mogu pristupiti samo kandidati koji su zadovoljili na psihološkom testiranju na koje ih je uputilo Vijeće, dok je stavkom 5. istog članka određeno da se psihološkim testiranjem utvrđuje sposobnost kandidata za obnašanje sudačke dužnosti, a provodi ga ovlaštena pravna osoba koju odredi Vijeće.

 Slijedom navedenog, cilj je Pravilnika o sadržaju, metodama i načinu provedbe psihološkog testiranja propisati metode i način provedbe psihološkog testiranja kandidata u postupcima imenovanja sudaca.

 U tom pravcu, ovim nacrtom Pravilnika se propisuje tko je ovlašten provoditi psihološko testiranje, tko se upućuje na psihološko testiranje i na koji način, od čega se sastoji psihološki test i prema kojim mjerilima se utvrđuje psihološka sposobnost kandidata.

 Ujedno, ovim nacrtom Pravilnika se propisuje i na koji način ovlaštena pravna osoba ocjenjuje psihološku sposobnost kandidata, pa je tako propisano da kandidat može biti ocijenjen „sposoban za obnašanje sudačke dužnosti“ ili „nije sposoban za obnašanje sudačke dužnosti“. Cijeneći posljedice koje ocjena „nije sposoban za obnašanje sudačke dužnosti“ ima za kandidata u postupku imenovanja sudaca, nacrtom Pravilnika je propisana obveza ovlaštene pravne osobe da takvu ocjenu obrazloži.